b'\n_START_ARTICLE_\nOle Eide\n_START_SECTION_\nLiv og virke\n_START_PARAGRAPH_\nHan var s\xc3\xb8nn av farver John Larsen Eide og hustru Ingeborg Olsdatter p\xc3\xa5 Medbroen g\xc3\xa5rd i Stj\xc3\xb8rdal. Faren var ogs\xc3\xa5 medhjelper i V\xc3\xa6rnes kirke. I 1822 flyttet familien til Skogn. Han giftet seg i 1834 med Kirsten Ranum, datter av g\xc3\xa5rdbruker Ingebrigt Bersvendsen Ranum og hustru Karen Andersdatter L\xc3\xb8vaas p\xc3\xa5 Br\xc3\xb8ttem i Kl\xc3\xa6bu, senere p\xc3\xa5 Ranheim i Strinda. Hun tilh\xc3\xb8rte en fremst\xc3\xa5ende haugianerslekt; hennes mors s\xc3\xb8ster var Randi Solem, gift med Arent Solem, og hennes morfar Anders Haldorsen L\xc3\xb8vaas, g\xc3\xa5rdbruker p\xc3\xa5 L\xc3\xb8v\xc3\xa5sen i Tiller, hadde v\xc3\xa6rt vertskap for Hans Nielsen Hauge p\xc3\xa5 flere av Hauges reiser. En annen av morens s\xc3\xb8stre, Beret, giftet seg inn i den haugianske boktrykkerfamilien Gr\xc3\xb8ndahl i Kristiania, og s\xc3\xb8strene Anne og Karen med storb\xc3\xb8nder i Strinda._NEWLINE_Ole Eide etablerte sitt farveri p\xc3\xa5 Eides\xc3\xb8ra p\xc3\xa5 Skogn, men flyttet virksomheten inn til Levanger etter bybrannen i 1846. Eides farveri kan \xc2\xabmed litt velvilje\xc2\xbb sies \xc3\xa5 ha v\xc3\xa6rt byens f\xc3\xb8rste industriforetak. Ole og Kirsten Eide bodde p\xc3\xa5 g\xc3\xa5rden Halsan i Frol (dav\xc3\xa6rende Levanger landsogn). Farveriet ble overlatt til s\xc3\xb8nnen Ingebrigt Lauritz Eide, som utvidet det med spinneri og veveri, og virksomheten ble drevet av Eide-familien i mer enn 100 \xc3\xa5r._NEWLINE_Ogs\xc3\xa5 de religi\xc3\xb8se og politiske interessene ble overf\xc3\xb8rt til Ole og Kirstens etterslekt. For eksempel ble datteren Karen gift med den tr\xc3\xb8nderske indremisjonslederen Anders Forfang. S\xc3\xb8nnen Konrad ble gift med Anna Kristine Guldahl, datter av ordf\xc3\xb8rer og overstiger ved Ytter\xc3\xb8y kobberverk John Guldahl og hustru Ingeborg Sandstad (datter av stortingsmann Anders Sandstad).'